ตลาดหุ้นเอเชียปรับตัวขึ้นเช้านี้ ขานรับ “เยลเลน” ส่งสัญญาณเฟดขึ้นดบ.ปีนี้
ตลาดหุ้นเอเชียปรับตัวขึ้นเช้านี้ ขานรับ "เยลเลน" ส่งสัญญาณเฟดขึ้นดบ.ปีนี้
25 ก.ย. 2558

ตลาดหุ้นเอเชียปรับตัวเพิ่มขึ้นเป็นส่วนใหญ่ในช่วงเช้าวันนี้ ขานรับนางเจเน็ต เยลเลน ประธานธนาคารกลางสหรัฐ (เฟด) ที่ส่งสัญญาณว่าเฟดจะปรับขึ้นอัตราดอกเบี้ยภายในปีนี้
ดัชนี MSCI Asia Pacific เพิ่มขึ้น 0.2% แตะที่ 125.11 จุด เมื่อเวลาประมาณ 09.10 น.ตามเวลาโตเกียวในวันนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 17,618.30 จุด เพิ่มขึ้น 46.47 จุด, +0.26% ดัชนี KOSPI ตลาดหุ้นเกาหลีใต้เปิดวันนี้ที่ 1,948.30 จุด เพิ่มขึ้น 1.20 จุด, +0.06% ดัชนี TAIEX ตลาดหุ้นไต้หวันเปิดวันนี้ที่ 8,131.49 จุด เพิ่มขึ้น 8.39 จุด, +0.10 %
ดัชนี FBMKLCI ตลาดหุ้นมาเลเซียเปิดวันนี้ที่ 1,604.15 จุด ลดลง 9.02 จุด, -0.56% ดัชนี FTSE STI ตลาดหุ้นสิงคโปร์เปิดวันนี้ที่ 2,829.68 จุด ลดลง 16.06 จุด, -0.56% ดัชนี HSI ตลาดหุ้นฮ่องกงเปิดวันนี้ที่ 21,070.39 จุด ลดลง 25.59 จุด, -0.12% ดัชนี SSE Composite ตลาดหุ้นจีนเปิดวันนี้ที่ 3,130.85 จุด ลดลง 11.84 จุด, -0.38%
ตลาดหุ้นเอเชียดีดตัวขึ้นขานรับประธานเฟดที่กล่าวสุนทรพจน์เมื่อคืนนี้ โดยประเมินว่าเฟดจะเริ่มปรับขึ้นอัตราดอกเบี้ยจากระดับต่ำสุดเป็นประวัติการณ์ภายในสิ้นปีนี้
นางเยลเลนแสดงความคิดเห็นดังกล่าวดังกล่าวที่เมืองแอมเฮิร์สท์ รัฐแมสซาชูเซตส์ ซึ่งประธานเฟดมีการบรรยายในหัวข้อ “พลวัตเงินเฟ้อและนโยบายการเงิน” หรือ ” Inflation Dynamics and Monetary Policy”
ประธานเฟดระบุว่ามีแนวโน้มที่จะมีความเหมาะสมในการเริ่มปรับขึ้นอัตราดอกเบี้ยในปีนี้ โดยคาดว่าอัตราเงินเฟ้อจะกลับมาสู่เป้าหมายที่ 2% ในช่วงไม่กี่ปีข้างหน้า เมื่อปัจจัยชั่วคราวที่กดดันเงินเฟ้อได้จางหายไป พร้อมกล่าวว่าภาวะอ่อนแอของเศรษฐกิจทั่วโลกไม่มีแนวโน้มจะมีนัยสำคัญมากพอที่จะส่งผลกระทบต่อนโยบายการเงินของเฟด